ועדת הכספים, כנסת 20, פרוטוקול מספר 1211, 2019-01-01 10:31

משה גפני: על סדר היום החלטת משכורת נושאי משרה שיפוטית (תיקון), התשע"ח-2018 (תיקון הגדרת משכורת לעניין מענק לנושאי משרה שיפוטית בפנסיה צוברת).

אפרת פרוקצ'יה: הלשכה המשפטית, משרד האוצר.

אפרת פרוקצ'יה: במסגרת התיקון שהבאנו לדיון בוועדה, ניתן מענק לפנסיה צוברת.

אפרת פרוקצ'יה: המענק היה מחושב על בסיס משכורת שהוגדרה במפורש במסגרת התיקון.

אפרת פרוקצ'יה: בהגדרה של משכורת נכללו המילים "תוספת השתלמות".

אפרת פרוקצ'יה: במסגרת ההכנה לדיון, כשאנחנו דיברנו על תוספת השתלמות, ההבנה שלנו הייתה שמדובר בגמול השתלמות כמו שעובדי מדינה מקבלים גמול השתלמות.

אפרת פרוקצ'יה: אז הסתבר, בעקבות פנייה של אחד השופטים לאחר התיקון, שיש במסגרת החקיקה סעיף שמתייחס לתוספת השתלמות ובו מדובר בעצם על הפרשה של המעסיק לטובת קרן השתלמות של העובד.

אפרת פרוקצ'יה: זאת כמובן לא הייתה הכוונה.

שגית אפיק: זה היה גם בהסכם שלכם אתם?

שגית אפיק: זה הופיע גם אצלנו בהחלטת שכר, בה דשנו בכל מילה ומילה והסברתם אותה כמה וכמה פעמים לפרוטוקול וגם לנו.

אפרת פרוקצ'יה: זה הופיע גם בהסכם.

שגית אפיק: מה העלות של זה.

אפרת פרוקצ'יה: זה הופיע בהסכם אלא שאנחנו הבנו – ואגב, כל החישובים - - -

משה גפני: מה העלות של התיקון הזה?

אייל טולדו: אגף התקציבים, משרד האוצר.

אייל טולדו: העלות היא כ-35 מיליון שקלים על פני הרבה מאוד שנים.

משה גפני: זאת אומרת, אם נשאיר את המצב כמות שהוא, תפסידו 35 מיליון שקלים.

אייל טולדו: כן.

אייל טולדו: זו העלות הישירה.

משה גפני: כמה ביחד?

אייל טולדו: זה לא עניין של ביחד.

אייל טולדו: השלכת הרוחב מדברת על עשרות, אם לא מאות, מיליוני שקלים כי על כל ההסכמים העתידים בין המדינה לעובדים, ככל שהרכיב הזה ייכלל במשכורת הקרובה כמענק, מדובר בהשלכת רוחב בסכום של מאות מיליוני שקלים.

משה גפני: הבנתי.

משה גפני: אני מדבר על זה כבר זמן רב.

משה גפני: זאת אומרת, אם אני לא מאשר את זה, אם אנחנו עכשיו לא מאשרים את זה בוועדה, זאת יכולה להיות עלות של מאות מיליוני שקלים.

אייל טולדו: כהשלכת רוחב, כן.

אייל טולדו: זה מאוד מאוד משמעותי.

אייל טולדו: לגבי ה-35 מיליון שקלים.

אייל טולדו: זה לא שמחר זאת תהיה העלות.

שגית אפיק: למה זה היה דחוף לכם עד סוף השנה האזרחית?

שגית אפיק: אתה אומר שזה משהו שמתפרס.

שגית אפיק: את זה הבנו.

שגית אפיק: יש מישהו שזה אמור לחול עליו בימים הקרובים?

אפרת פרוקצ'יה: אנשים שפרשו כבר קיבלו את המענק.

אפרת פרוקצ'יה: הייתה פנייה מאחד השופטים.

אפרת פרוקצ'יה: מבחינתנו זאת טעות סופר ואנחנו רוצים לעשות את זה כדי שלא ייווצרו טענות בהמשך.

משה גפני: נציג השופטים.

השופט ירון לוי: נציגות השופטים הארצית לא מתנגדת לתיקון.

השופט ירון לוי: בנסיבות העניין אנחנו לא מתנגדים מטעמים של ניקיון כפיים.

השופט ירון לוי: הבנו שכנראה הייתה טעות ולא הייתה כוונה לכך.

משה גפני: על טעות משלמים.

משה גפני: אתם נחמדים כי אולי אחר כך תקבלו מהם הטבות.

משה גפני: בסדר.

משה גפני: נציג הדיינים.

דוד מלכא: מנהל בתי הדין הרבניים.

דוד מלכא: אני מייצג את עמדת הנציגות של הדיינים.

דוד מלכא: היה בינינו דין ודברים, עם מתן יגל, והנציגות הסמיכה אותי לומר שאם הם יבואו לקראתנו בצרכים אחרים של בתי הדין, חלק מהם כבר נפתר בכוחותינו, הם יסכימו ליישר קו.

משה גפני: האמת היא שאני לא כל כך מבין אבל לא נורא.

משה גפני: בסדר.

משה גפני: אני לא מצביע.

משה גפני: , אני עובר לרגע לסעיף הבא, שינויים בתקציב.